Diari Oficial de la Generalitat Valenciana


Sumari del DOGV 3658, del 03-01-2000 (1999/10484)

Informació pública de la convocatòria d’oposició per a cobrir amb personal funcionari quatre places de psicòleg.
----------------------------------------------------------------------------------------------------------------

### Dades del document

Número de DOGV
:   3658

Data del DOGV
:   03-01-2000

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/10457


Data del document
:   27-07-1999

Organisme emissor
:   Ajuntament d'Elx

Tipus de document
:   Convocatòria

Descriptors 

:   * Elx
    * concurs administratiu
    * administració local
    * psicologia

Informació pública de la convocatòria d'oposició per a cobrir amb personal funcionari quatre places de psicòleg. [1999/A10209]
  
En compliment de Resolució de l'Alcaldia adoptada l'11 de juny de 1999, es publica la convocatòria de l'oposició per tal de cobrir amb personal funcionari de carrera quatre places de psicòleg, segons les bases següents:
  
Primera. Objecte de la convocatòria
  
És objecte de la present convocatòria la provisió en propietat, mitjançant el sistema selectiu d'oposició de quatre places de psicòleg, pertanyents a l'oferta pública d'ocupació corresponent a l'any 1999, enquadrades en l'escala d'administració especial, subescala A tècnics, classe A tècnics superiors, dotades amb el sou corresponent al grup A, dues pagues extraordinàries, triennis i altres emoluments que pertoquen segons la legislació vigent i els acords municipals.
  
- Tres seran cobertes pel procediment general d'accés lliure;
  
- i una plaça ho serà pels qui, estant afectats per alguna discapacitat física de grau igual o superior al 33%, que no presente cap incompatibilitat funcional amb les comeses pròpies de la plaça.
  
Si la plaça reservada a minusvàlids quedara vacant, incrementaria la de torn lliure.
  
1.1 Publicitat de la convocatòria.
  
La convocatòria serà anunciada al Butlletí Oficial de la Província i al Diari Oficial de la Generalitat Valenciana. Es farà pública al tauler d'edictes de la corporació i se n'inserirà un extracte al Boletín Oficial del Estado.
  
Segona. Condicions dels aspirants
  
Per a prendre part en l'oposició caldrà:
  
2.1 Condicions generals.
  
2.1.1 Tenir la nacionalitat espanyola o la d'algun dels restants estats membres de la Unió Europea, o d'aquells estats als quals els siga d'aplicació la lliure circulació de treballadors, en els termes establits en la llei estatal que regule aquesta matèria.
  
2.1.2 Tenir complits 18 anys d'edat.
  
2.1.3 Tenir el títol de llicenciat en Psicologia, llicenciat en Filosofia i Ciència de l'Educació (secció Psicologia, en totes les seues especialitats), llicenciat en Filosofia i Lletres (divisió Filosofia i Ciències de l'Educació, secció Psicologia), o complir les condicions requerides per a obtenir-lo en la data en què finalitze el termini de presentació d'instàncies.
  
2.1.4 Tenir la capacitat física i psíquica suficient per al normal exercici de la funció.
  
2.1.5 No trobar-se inhabilitat penalment per a l'exercici de funcions públiques.
  
2.1.6 No haver estat separat, mitjançant expedient disciplinari, del servei de cap de les administracions públiques.
  
2.2 Equivalència de títols.
  
Pertoca a l'autoritat acadèmica competent declarar l'equivalència de títols.
  
Els títols estrangers hauran de trobar-se degudament revalidats en la data de finalització del termini de presentació d'instàncies.
  
2.3 Nacionals de països comunitaris.
  
Quant als nacionals d'altres països de la Unió Europea, hom aplicarà el que estableixen l'article 48.4 del Tractat CE i les disposicions que el desenvolupen, i el que disposa la Llei 17/1993, de 23 de desembre.
  
2.4 Minusvàlids.
  
Els aspirants pel torn de minusvàlids hauran de trobar-se afectats per discapacitat de grau igual o superior al 33% que no resulte incompatible amb l'exercici de les funcions pròpies de la plaça.
  
Tercera. Instàncies
  
3.1 Presentació d'instàncies.
  
Les instàncies en què hom sol·licita prendre part en l'oposició hauran de ser adreçades al president de la corporació.
  
Caldrà presentar-les al Registre General d'aquesta durant el termini de 20 dies naturals comptadors a partir de l'endemà de la publicació de l'extracte de la convocatòria al Boletín Oficial del Estado.
  
Els opositors manifestaran en la instància que compleixen tots i cadascun del requisits que s'exigeixen en la base segona, referits a la data en què finalitze el termini de presentació d'instàncies.
  
Les instàncies podran ser presentades també en la forma que determina l'article 38.4 de la Llei de Règim Jurídic de les Administracions públiques i del Procediment Administratiu Comú.
  
3.2 Minusvàlids.
  
Els aspirants amb minusvalideses hauran de fer constar tal circumstància en llur sol·licitud, en què expressaran la classe de discapacitat que els afecta.
  
3.3 Taxes per drets d'examen.
  
En el moment de presentar la sol·licitud caldrà adjuntar-li el resguard d'haver ingressat al tresor municipal la quantitat de 2.500 pessetes en concepte de taxes per drets d'examen.
  
Aquestes taxes es faran efectives, directament o mitjançant transferència, al compte denominat taxa inscripció proves selecció de la Caja de Ahorros del Mediterráneo, situada a la plaça de Baix, número 11, de què és titular l'Ajuntament d'Elx i que té el codi d'identificació següent: 2090 0006 14 0992390258. Caldrà especificar en el document d'ingrés a quina prova selectiva correspon.
  
L'impagament dels drets d'examen, el fet de no aportar el justificant de l'ingrés o de no especificar a quina prova selectiva correspon implicarà l'exclusió de l'aspirant en la resolució per la qual s'aprova la relació d'aspirants admesos i exclosos.
  
3.4 Exempció de la taxa
  
Per tal d'obtenir dret a tal exempció, caldrà aportar, amb la instància, certificació expedida per l'organisme competent en la matèria (actualment l'Institut Nacional d'Ocupació) en què es dirà que l'interessat es troba en situació de desocupació durant un termini continuat de temps superior a un any i que no percep cap subsidi ni prestació per desocupació.
  
Si no pogué aportar-se tal certificació en el moment de presentar la instància, s'ingressarà la taxa. L'interessat podrà sol·licitar-ne la devolució durant els 10 dies següents a la finalització del termini d'admissió de sol·licitud, mitjançant instància a què acompanyarà llavors la citada certificació.
  
El fet de no presentar la citada certificació, sense haver ingressat la taxa, implicarà la denegació de l'exempció a través de l'exclusió de l'interessat en la relació d'aspirants a què es refereix la base quarta.
  
Quarta. Admissió d'aspirants
  
4.1 Relació d'aspirants.
  
Finalitzat el termini reglamentari de presentació de sol·licituds, la presidència de la corporació farà pública la llista provisional d'aspirants admesos i exclosos en el Butlletí Oficial de la Província i al tauler d'edictes de la Secció de Personal. Es concedirà un termini de 10 dies hàbils per a corregir el defecte que haja motivat l'exclusió o per a realitzar les al·legacions que es consideren oportunes, que seran tingudes en compte en la resolució per la qual s'aprove la llista definitiva, que es farà pública en la forma assenyalada.
  
4.2 Seran causes d'exclusió, ultra les ja assenyalades:
  
- No complir cap dels requisits a què es refereix la base segona.
  
- L'omissió de la firma en la sol·licitud.
  
- L'omissió en la sol·licitud del número de document nacional d'identitat.
  
Cinquena. Tribunal qualificador
  
La seua composició serà fonamentalment tècnica. Els seus vocals hauran de tenir titulació o especialització iguals o superiors a les exigides per a l'accés a les places convocades. Estarà constituït de la forma següent:
  
5.1 Composició.
  
President:
  
- El de la corporació o membre d'aquesta en qui delegue.
  
Vocals:
  
- Un representant de l'administració del Consell de la Comunitat Valenciana.
  
- Un regidor del Partit Popular.
  
- La cap de Secció de Serveis Socials.
  
- Un tècnic de la Secció de Personal.
  
- Un psicòleg.
  
- Un representant del Col·legi Oficial de Psicòlegs.
  
- Un representant de l'Escola Oficial de Turisme.
  
- Un funcionari de carrera, a proposta de la representació sindical.
  
Secretari:
  
- El de la corporació o funcionari en qui delegue.
  
5.2 Suplents.
  
El tribunal quedarà integrat pels suplents respectius, els quals, simultàniament amb els titulars, hauran de ser designats per al secretari i les vocalies d'aquest no delegables.
  
5.3 Designació i publicitat.
  
La designació dels membres del tribunal i dels seus assessors es farà pública al Butlletí Oficial de la Província i al tauler d'edictes de la Secció de Personal.
  
La publicació de la seua composició nominal es verificarà almenys 15 dies abans del començament de la celebració de les proves.
  
5.4 Constitució i actuació.
  
El tribunal no podrà constituir-se ni actuar sense l'assistència de més de la meitat dels seus membres, titulars o suplents, indistintament.
  
5.5 Assessors tècnics.
  
Quan la naturalesa de les proves així ho requerisca, podran designar-se assessors especialistes que col·laboraran amb el tribunal exercint llur respectiva especialitat tècnica.
  
5.6 Abstencions i recusacions.
  
Hauran d'abstenir-se de formar part dels òrgans de selecció de personal, cosa que caldrà notificar a l'Alcaldia:
  
- Els qui en els cinc anys anteriors a la publicació de la convocatòria hagueren realitzat treballs de preparació d'aspirants a proves selectives d'accés a l'administració pública.
  
- Els qui es troben inclosos en algun dels supòsits a què es refereix l'article 28.2 de la Llei 30/1992.
  
Així mateix, els aspirants podran recusar-los en la forma establida en l'article 21 de la citada llei.
  
5.7 De l'absència del president.
  
Si un cop constituït el tribunal i iniciada la sessió se n'absentara el president, aquest haurà de designar d'entre els vocals concurrents el qui el substituirà durant la seua absència, que podrà ser, en primer lloc, un regidor ?si n'hi hagué- i, si no, el vocal de major edat.
  
5.8 Actes.
  
De cada sessió el secretari n'estendrà una acta on farà constar les qualificacions dels exercicis i també les incidències i les votacions que s'hi produiran. Les actes, numerades i rubricades, constituiran l'expedient que reflectirà el procés selectiu dut a terme.
  
Sisena. Començament i desenvolupament de les proves
  
6.1 Actuació dels aspirants.
  
L'ordre d'actuació dels aspirants, segons sorteig efectuat a tal fi, per als exercicis que no puguen ser realitzats conjuntament, s'iniciarà per aquells aspirants el primer cognom dels quals comença per la lletra Q.
  
Els aspirants, que acudiran a les proves proveïts del document nacional d'identitat, seran convocats per a cada exercici en crida única, llevat de casos fortuïts o de força major degudament justificats i apreciats lliurement pel tribunal.
  
6.2 Dates d'examen.
  
15 dies abans de començar els exercicis es faran públics en el Butlletí Oficial de la Província el dia, l'hora i el local en què hauran de celebrar-se.
  
Al final de cada exercici el tribunal farà saber als opositors el lloc i el moment d'iniciació del següent amb, si més no, 12 hores d'antelació al començament d'aquest, si es tracta del mateix exercici, o de 24 hores si es tracta d'un nou exercici.
  
Entre la finalització d'un exercici i el començament del successiu no podrà transcórrer un període inferior a 72 hores ni superior a 45 dies naturals.
  
Podran ser modificats aquests terminis, estant-hi d'acord el tribunal, si la totalitat dels aspirants concurrents presta per escrit el seu consentiment.
  
Setena. Exercicis de l'oposició
  
7.1 Caràcter i contingut dels exercicis
  
Els exercicis de l'oposició seran els següents, amb el caràcter i contingut que s'assenyala:
  
7.1.1 Primer. Obligatori, eliminatori i qualificable de 0 a 10 punts.
  
Resolució d'un qüestionari de 200 preguntes amb quatre opcions de resposta cascuna d'elles, de les quals només una serà vàlida, sobre el contingut del conjunt del temari de l'annex I i sobre les funcions del lloc (annex II), de dificultat adequada a la categoria del lloc.
  
Seran penalitzades les respostes errònies.
  
7.1.2 Segon. Obligatori, eliminatori i qualificable de 0 a 10 punts.
  
Desenvolupar per escrit tres temes triats a l'atzar dels compresos en el temari de l'annex I de la convocatòria, un de la part de matèria comuna, i els altres dos restants de la part de matèria específica. Temps màxim: tres hores.
  
7.1.3 Tercer. Obligatori, eliminatori i qualificable de 0 a 10 punts.
  
Realització d'un o més supòsits pràctics relacionats amb les funcions pròpies del lloc de treball, annex II de la convocatòria.
  
7.1.4 Quart. Valencià, obligatori però no eliminatori i qualificable de 0 a 1 punt.
  
Demostrar coneixements de valencià, de nivell elemental.
  
7.2 Minusvalideses
  
Als aspirants amb minusvalideses que ho sol·liciten en la instància per la qual demanen prendre part en la convocatòria, el tribunal els facilitarà les adaptacions possibles de temps i de mitjans per a la realització de les proves.
  
A tal efecte, també hi assenyalaran el tipus d'adaptacions que necessiten, les quals, en cap moment, no menyscabaran els nivells de coneixement exigibles per a superar les proves.
  
7.3 Anonimat
  
En la realització dels exercicis escrits, sempre que siga possible, caldrà garantir l'anonimat dels aspirants.
  
Huitena. Qualificació de les proves selectives
  
8.1 Qualificació.
  
Els membres del tribunal qualificaran els exercicis eliminatoris amb puntuació de 0 a 10 punts. Seran eliminats els aspirants que no assolisquen un mínim de 5 punts en cascun d'ells.
  
El tercer exercici és obligatori però no eliminatori i qualificable de 0 a 1 punt.
  
Les qualificacions seran adoptades sumant les atorgades pels distints membres del tribunal i dividint el total pel nombre d'assistents d'aquell. Hom hi negligirà les dues puntuacions extremes ?la major i la menor- de les concedides o, si escau, una de les que apareguen repetides com a tals, i això quan disten de més de 2 punts de la més propera.
  
8.2 Publicitat.
  
Les qualificacions de cada exercici es faran públiques al tauler d'edictes de la Secció de Personal el mateix dia en què siguen acordades.
  
8.3 Qualificació definitiva.
  
L'ordre de qualificació definitiva serà el resultant de la suma total de punts obtinguts en les proves realitzades.
  
8.4 Igualtat en la qualificació.
  
En cas d'empat hom acudirà per a dirimir-lo a la major puntuació assolida en cascun dels exercicis, cosa que s'aplicarà successivament en l'ordre en què hagen estat realitzats. En un altre cas es decidirà mitjançant un sorteig.
  
Novena. Relació d'aprovats, presentació de documents i nomenament
  
9.1 Relació d'aprovats i nomenament.
  
Terminada la qualificació dels aspirants, el tribunal publicarà la relació d'aprovats per ordre de puntuació. Aquests no podran ultrapassar el nombre de places convocades. El tribunal elevarà la citada relació a la presidència de la corporació perquè formule la corresponent proposta de nomenament. Remetrà alhora a aquesta autoritat l'acta de l'última sessió on hauran de figurar, per ordre de qualificació, tots els opositors que, havent superat totes les proves, ultrapassen el nombre de places convocades.
  
9.2 Presentació de documents.
  
Els opositors proposats presentaran a la Secció de Personal d'aquest ajuntament, durant el termini de 20 dies naturals comptadors a partir de la publicació de la llista d'aprovats, els documents acreditatius de reunir les condicions que per tal de prendre part en les proves s'exigeixen en la base segona, que són:
  
9.2.1 Fotocòpia del document nacional d'identitat acompanyada de l'original per a la seua compulsa.
  
9.2.2 Còpia autentificada (o fotocòpia que caldrà presentar acompanyada de l'original per a la seua compulsa) del títol de llicenciat en Psicologia, llicenciat en Filosofia i Ciències de l'Educació (secció Psicologia, en totes les seues especialitats), llicenciat en Filosofia i Lletres (divisió Filosofia i Ciències de l'Educació, Secció Psicologia). Si aquests documents s'expedeixen després de la data en què finalitza el termini de presentació d'instància, caldrà justificar el moment en què conclogueren els estudis.
  
9.2.3 Certificat acreditatiu de no patir cap malaltia ni defecte físic ni psíquic que impedisca el normal exercici de la funció, que serà expedit pel gabinet mèdic d'empresa. Aquest sotmetrà l'aspirant a totes les proves de determinació que considere convenients.
  
Els aspirants amb minuvalideses acreditaran els requisits d'estar afectats per discapacitats de grau igual o superior al 33% i ser compatibles amb les funcions pròpies del lloc, mitjançant certificació expedida pel Centre de Base d'Orientació, Diagnòstic i Tractament de la Conselleria Benestar Social o d'altre organisme amb igual competència en la matèria.
  
9.2.4 Certificat de no trobar-se inhabilitat penalment per a l'exercici de funcions públiques.
  
9.2.5 Declaració jurada de no haver estat separat, mitjançant expedient disciplinari, de qualsevol administració o ocupació pública.
  
Així mateix, presentaran declaració de compatibilitat i de no-percepció d'havers passius.
  
9.3 Exempcions.
  
Els opositors que tenen la condició de funcionaris públics estaran exempts de justificar documentalment les condicions i els requisits ja demostrats quan obtingueren llur anterior nomenament. Hauran de presentar certificació del ministeri, corporació local o organisme de què depenguen, on acreditaran llur condició i totes les circumstàncies que consten en l'expedient personal.
  
9.4 Nacionals de països comunitaris.
  
Els aspirants d'altres països comunitaris aportaran, ultra això, els requisits a què es refereix la Llei 17/1993, de 23 de desembre, relativa a l'accés a determinats sectors de la funció pública dels nacionals de la resta d'estats membres de la Unió Europea.
  
9.5 Pèrdua del dret al nomenament.
  
Si durant el termini assenyalat, llevat de causes de força major, els aspirants no presentaren la documentació o, presentant-la, no complisquen els requisits exigibles o incórreguen en falsedat, no podran ser contractats. Quedarien anul·lades totes les actuacions, sense perjudici de la responsabilitat en què pogueren haver incorregut per falsedat en la instància. En aquest cas, la proposta del tribunal es considerarà realitzada en favor dels aspirants que, havent superat totes les proves, tingueren cabuda en el nombre de places convocades. L'Alcaldia atorgarà els corresponents nomenament prèvia resolució que escaiga.
  
9.6 Presa de possessió.
  
Un cop aprovada la proposta per l'Alcaldia, els opositors nomenats hauran de prendre possessió durant el termini de 30 dies hàbils, comptador a partir de l'endemà de la notificació del nomenament. Si no prenen possessió durant el termini assenyalat sense causa justificada, quedaran en situació de cessants i l'Alcaldia podrà llavors nomenar els opositors que, havent superat totes les proves, caben en el nombre de places convocades, prèvia presentació de la documentació preceptiva. Aleshores es considerarà feta la proposta de nomenament pel tribunal qualificador en favor d'aquests.
  
9.7 Jurament o promesa.
  
En l'acte de presa de possessió, el funcionari nomenat haurà de prestar jurament o promesa, segons la fórmula establida en l'article 31.c del Decret Legislatiu de 20 de març de 1991, del Consell de la Generalitat Valenciana, i al Reial Decret 707/1979, de 5 d'abril (BOE 06.04.1979).
  
Deu. Incidències
  
El tribunal queda facultat per a resoldre els dubtes que es presenten i per a prendre els acords necessaris per al bon ordre de l'oposició en tot allò no disposat en aquestes bases.
  
Onze. Facultat de l'Alcaldia
  
L'alcalde, degudament facultat a tal efecte, adoptarà les resolucions pertinents pel que fa a l'admissió d'aspirants, publicació d'anuncis i altres tràmits que escaiguen.
  
Dotze. Impugnació de la convocatòria
  
La convocatòria, les seues bases i tots els actes administratius que se'n deriven i es deriven de les actuacions del tribunal podran ser impugnats pels interessats en els casos i en la forma disposats en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (modificada per la Llei 4/1999, de 13 de gener).
  
Tretze. Legislació aplicable
  
En tot allò no previst en les presents bases, hom aplicarà el que disposen: la Llei 30/1984, de 2 d'agost, de Mesures per a la Reforma de la Funció Pública, modificada per la Llei 23/1988, de 28 de juliol; el Reial Decret 364/1995, de 10 de març, pel qual s'aprova el Reglament General d'Ingrés del Personal al Servei de l'administració de l'Estat; el Reial Decret 896/1991, de 7 de juny, pel qual s'estableixen les regles bàsiques i els programes mínims a què ha d'ajustar-se el procediment de selecció del personal de les administracions locals; el Decret 69/1986, de 2 de juny, del Consell de la Generalitat Valenciana; i altres disposicions normatives que resulten d'aplicació.
  
ANNEX I
  
Programa de temes de l'oposició per a cobrir
  
en propietat quatre places de psicòleg.
  
Grup I. Matèries comunes
  
Tema 1. L'Estat. Concepte. Elements. Formes d'estat.
  
Tema 2. La Constitució espanyola de 1978. Principis generals.
  
Tema 3. La Corona. El poder legislatiu.
  
Tema 4. El Govern. Administració de l'Estat.
  
Tema 5. Organització territorial de l'Estat. Els estatuts d'autonomia i llur significat. Especial referència a l'Estatut d'Autonomia de la Comunitat Valenciana.
  
Tema 6. El Poder judicial.
  
Tema 7. L'acte administratiu. Concepte. Elements de l'acte administratiu.
  
Tema 8. Principis generals del procediment administratiu. Normes reguladores. Fases. Dimensió temporal del procediment administratiu. Dies i hores hàbils; còmput de terminis. Recepció i registre de documents.
  
Tema 9. Fases del procediment administratiu general. Comunicacions i notificacions. El silenci administratiu.
  
Tema 10. La teoria de la invalidesa de l'acte administratiu: actes nuls i anul·lables.
  
Tema 11. Sotmetiment de l'administració a la llei i al dret. Fonts del dret públic. La llei: les seues classes.
  
Tema 12. La responsabilitat de l'administració pública.
  
Tema 13. La funció pública local i la seua organització.
  
Tema 14. Drets i deures dels funcionaris públics locals. Incompatibilitats. Règim disciplinari. Seguretat Social.
  
Tema 15. Règim local espanyol. Principis constitucionals.
  
Tema 16. El municipi. Organització municipal. Competències.
  
Tema 17. Funcionament dels òrgans col·legiats locals. Convocatòria i ordre del dia. Requisits de constitució. Votacions. Actes i certificats d'acords.
  
Tema 18. Hisendes locals: classificació dels ingressos. Ordenances fiscals.
  
Grup II. Matèries específiques
  
Tema 1. La Llei de Serveis Socials de la Comunitat Valenciana.
  
Tema 2. Organització dels serveis socials a la Comunitat Valenciana, des de les distintes competències d'àmbit nacional, autonòmic i local.
  
Tema 3. La Llei de Drogodependències de la Comunitat Valenciana.
  
Tema 4. Pla d'Integració Social de la Comunitat Valenciana.
  
Tema 5. Llei del Voluntariat.
  
Tema 6. La Llei del Menor. Pla d'atenció integral del menor.
  
Tema 7. Pla Nacional d'Atenció a l'Immigrant. Marc legislatiu. Competències municipals.
  
Tema 8. Pla de Salut Mental de la Comunitat Valenciana. Competències municipals.
  
Tema 9. Llei d'interrupció voluntària de l'embaràs.
  
Tema 10. Funcions del psicòleg dins l'àmbit dels serveis socials generals i específics.
  
Tema 11. Planificació i programació als serveis socials.
  
Tema 12. Gestió de programes. Tècniques operatives en la gestió de programes.
  
Tema 13. Característiques i elements d'un pla.
  
Tema 14. L'avaluació. Tipus. Tècniques. Contingut i procés.
  
Tema 15. Indicadors socials.
  
Tema 16. Centres socials. Característiques. Organització.
  
Tema 17. El treball social. Concepte. Objectius. Funcions.
  
Tema 18. Necessitat social i serveis socials.
  
Tema 19. Determinació de competències i funcions dels equips socials de base.
  
Tema 20. Psicologia comunitària. Concepte. Desenvolupament i característiques.
  
Tema 21. Psicologia de la salut versus psicologia social. Model ecològic.
  
Tema 22. Xarxes-sistemes de suport social.
  
Tema 23. Psicologia i salut laboral.
  
Tema 24. Avaluació i diagnòstic psicològic.
  
Tema 25. L'entrevista.
  
Tema 26. Psicoteràpia. Concepte i models.
  
Tema 27. Teràpia de conducta i intervenció comunitària. Integració d'enfocaments.
  
Tema 28. El canvi en la intervenció comunitària.
  
Tema 29. Psicologia i grups.
  
Tema 30. Funcions del psicòleg en una unitat de conductes
  
addictives (UCA).
  
Tema 31. Sistemes d'avaluació en la UCA (Unitat de Conductes Addictives).
  
Tema 32. Les unitats prevenció comunitària de les drogodependències i altres conductes addictives.
  
Tema 33. Models de prevenció en drogodependències.
  
Tema 34. Programes de prevenció de les drogodependències en l'àmbit comunitari.
  
Tema 35. Programes de prevenció de les drogodependències als àmbits familiar i educatiu.
  
Tema 36. Planificació i avaluació en programes de prevenció de drogodependències.
  
Tema 37. Alcoholisme i tabaquisme. Concepte. Epidemiologia. Classificació. Tractament.
  
Tema 38. Drogodependències il·legals. Concepte. Epidemiologia. Classificació. Tractament.
  
Tema 39. Drogodependències no tòxiques. Concepte. Epidemiologia. Classificació. Tractament.
  
Tema 40. Programes de tractament amb metadona. Durada del tractament. Criteris d'inclusió-exclusió.
  
Tema 41. Recursos en drogodependències. Tipus. Característiques.
  
Tema 42. Els grups d'autoajuda. Concepte. Característiques.
  
Tema 43. Psicoteràpia grupal. Models. Característiques.
  
Tema 44. Sistemes de risc i factors d'inici en drogodependències.
  
Tema 45. La inserció sociolaboral del drogodependent.
  
Tema 46. Adopcions. Marc legislatiu i intervenció professional.
  
Tema 47. Acolliments familiars. Marc legislatiu i intervenció professional.
  
Tema 48. Valoració dels orígens culturals i racials del xiquet en l'adopció internacional.
  
Tema 49. Pares i fills adoptius. Factors predictors d'èxit i fracàs en els processos d'adopció.
  
Tema 50. La intervenció dels ECAIS (Entitats Col·laboradores d'Adopció Internacionals).
  
Tema 51. Models o procediments de selecció de candidats d'adopció.
  
Tema 52. Característiques del treball del psicòleg de menors. Prioritats. Limitacions. Tipus d'intervenció.
  
Tema 53. El servei d'acolliment familiar municipal. Relacions amb la resta de les administracions públiques.
  
Tema 54. L'acolliment familiar amb família extensa i amb família educadora: peculiaritats. Criteris de selecció i d'actuació.
  
Tema 55. Salut mental. Concepte.
  
Tema 56. Rehabilitació i reinserció del malalt mental. Recursos i estratègies.
  
Tema 57. Tercera edat. Jubilació. Psicopatologia en la tercera edat.
  
Tema 58. Treball psicosocial amb persones grans. Marc legislatiu. Recursos a la Comunitat Valenciana. Programes d'intervenció.
  
Tema 59. Infància i mals tractes. Conceptualització. Característiques. Situació actual. Programes de prevenció i intervenció. Recursos.
  
Tema 60. Dona i mals tractes. Conceptualització. Característiques. Situació actual. Programes de prevenció i intervenció. Recursos.
  
Tema 61. Intervenció psicosocial en discapacitat. Conceptes. Programes i estratègies d'actuació.
  
Tema 62. Intervenció psicosocial amb minories-immigrants. Programes i estratègies d'actuació des dels serveis socials.
  
Tema 63. Psicologia i política social.
  
Tema 64. Desenvolupament de l'estat del benestar.
  
Tema 65. Psicologia ambiental. Característiques aplicades a la comunitat.
  
Tema 66. Psicologia i procés de qualitat en l'organització.
  
Tema 67. Metodologia de la psicologia en intervenció social. Comunitat i salut.
  
Tema 68. La qualitat als serveis públics.
  
Tema 69. Salut laboral I: introducció general als estudis sobre seguretat i salut laboral. Apropament al contingut mínim de les funcions de nivell bàsic.
  
Tema 70. Salut laboral II: implantació pràctica de la Llei de Prevenció de Riscs laborals. Coneixement dels aspectes normatius bàsics que implica la Llei de Prevenció de Riscs laborals. La implantació d'una cultura preventiva en l'empresa.
  
Tema 71. L'atenció al ciutadà.
  
Tema 72. Cultura participativa.
  
NOTA. Els temes 68, 69, 70, 71 i 72 podran ser adquirits en la Secció de Personal a partir de la finalització del termini de presentació de sol·licituds, al preu resultant de l'aplicació de l'ordenança fiscal corresponent.
  
ANNEX II
  
Funcions essencials de la plaça de psicòleg
  
1. Planificar, dirigir, gestionar i avaluar programes als diferents àmbits de la intervenció social.
  
2. Dissenyar, desenvolupar i avaluar programes de formació dins l'àmbit dels serveis socials generals i específics.
  
3. Desenvolupar funcions d'avaluació diagnòstica i intervenció terapèutica individual, grupal i/o comunitària.
  
4. Desenvolupar programes específics de dinamització comunitària.
  
5. Exercir funcions d'assessorament i de consulta, així com promoure programes d'investigació en l'àmbit de les seues competències.